
1.	KUNTEST TAL-PROPOSTA
•	Raġunijiet u objettivi tal-proposta
Fid-29 ta’ Marzu 2017, il-Gvern tar-Renju Unit (UK) innotifika l-Kunsill Ewropew bl-intenzjoni tar-Renju Unit li joħroġ mill-Unjoni Ewropea (UE). Mill-1 ta’ Frar 2020, ir-Renju Unit sar “pajjiż terz”. Mill-1 ta’ Jannar 2021, wara tmiem il-perjodu ta’ tranżizzjoni, il-politika kummerċjali komuni tal-Unjoni Ewropea ma baqgħetx tapplika għar-Renju Unit.
Id-deċiżjoni tar-Renju Unit li joħroġ mill-UE ħolqot il-ħtieġa li “jitqassmu” l-impenji kwantitattivi li jinsabu fl-iskeda UE-28 tad-WTO għall-143 kwota tariffarja (TRQ) tad-WTO fil-qasam industrijali, tal-agrikoltura u tal-ħut tal-UE. L-UE bdiet dan il-proċess f’Ġinevra f’Ottubru 2018. Il-bażi ta’ dan l-approċċ kien biex fil-futur jinżamm bis-sħiħ il-volum eżistenti ta’ kull kwota tariffarja, iżda jinqasam f’żewġ territorji doganali separati: l-UE-27 u r-Renju Unit.
Il-Paragwaj għandu kwota tariffarja ta’ 1 000 tunnellata għal laħam bovin ta’ kwalità għolja (numru tal-ordni 094455), li mhuwiex inkluż fl-iskeda tad-WTO tal-UE. Din il-kwota tariffarja ġiet inkluża żbaljatament fl-eżerċizzju ta’ tqassim u għalhekk tnaqqset għal 711 tunnellata fuq in-naħa tal-UE-27 mingħajr ma nfetaħ l-ebda volum korrispondenti min-naħa tar-Renju Unit. 
Dan ifisser li l-aċċess għas-suq tal-Paragwaj tnaqqas minn 1 000 tunnellata għal 711-il tunnellata b’applikazzjoni mill-1 ta’ Jannar 2021.
Dan ir-Regolament emendatorju jimmira li jerġa’ jinkiseb il-volum korrett tal-UE-27 (1 000 tunnellata) għall-kwota tariffarja 094455.

•	Konsistenza mad-dispożizzjonijiet eżistenti fil-qasam ta’ politika
Din l-inizjattiva hija konformi mal-azzjonijiet tal-UE li għaddejjin bħalissa biex jiġi żgurat li l-konsegwenzi tal-ħruġ tar-Renju Unit mill-UE jkunu indirizzati b’mod ordnat.
•	Konsistenza ma’ politiki oħra tal-Unjoni
Bħal ta’ hawn fuq.
2.	BAŻI ĠURIDIKA, SUSSIDJARJETÀ U PROPORZJONALITÀ
•	Bażi ġuridika
L-Artikolu 207(2) tat-Trattat dwar il-Funzjonament tal-Unjoni Ewropea (TFUE).
•	Sussidjarjetà (għall-kompetenza mhux esklużiva) 
Il-politika kummerċjali komuni hija kompetenza esklużiva tal-Unjoni.
•	Proporzjonalità
Il-miżura prevista hija l-uniku mod kif jiġi żgurat ir-riżultat mixtieq.
•	Għażla tal-istrument
Id-dispożizzjoni oriġinali ġiet stabbilita b’Regolament tal-Parlament Ewropew u tal-Kunsill. Ikun meħtieġ mbagħad Regolament ieħor tal-Parlament Ewropew u tal-Kunsill biex jemendah.
3.	RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT
•	Evalwazzjonijiet ex post/kontrolli tal-idoneità tal-leġiżlazzjoni eżistenti
Mhux applikabbli.
•	Konsultazzjonijiet mal-partijiet ikkonċernati
Mhux applikabbli.
•	Ġbir u użu tal-għarfien espert
Mhux applikabbli.
•	Valutazzjoni tal-impatt
Mhux applikabbli.
•	Idoneità regolatorja u simplifikazzjoni
Mhux applikabbli.
•	Drittijiet fundamentali
Il-proposta ma għandha l-ebda impatt fuq id-drittijiet fundamentali. 
4.	IMPLIKAZZJONIJIET BAĠITARJI
Mhux applikabbli.
5.	ELEMENTI OĦRA
•	Pjanijiet ta’ implimentazzjoni u arranġamenti dwar il-monitoraġġ, l-evalwazzjoni u r-rapportar
Mhux applikabbli.
•	Dokumenti ta’ spjegazzjoni (għad-direttivi)
Mhux applikabbli.
•	Spjegazzjoni fid-dettall tad-dispożizzjonijiet speċifiċi tal-proposta
L-Artikolu 1 jemenda r-Regolament (UE) 2019/216 tal-Parlament Ewropew u tal-Kunsill biex jipprevjeni li titqassam il-kwota tariffarja bin-numru tal-ordni 094455.
L-Artikolu 2 jipprevedi d-dħul fis-seħħ tar-Regolament, sebat ijiem wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.

Proposta għal
REGOLAMENT TAL-PARLAMENT EWROPEW U TAL-KUNSILL
li jemenda r-Regolament (UE) 2019/216 tal-Parlament Ewropew u tal-Kunsill fir-rigward tal-kwota tariffarja tal-Unjoni għal-laħam taċ-ċanga ta’ kwalità għolja mill-Paragwaj 

IL-PARLAMENT EWROPEW U L-KUNSILL TAL-UNJONI EWROPEA,
Wara li kkunsidraw it-Trattat dwar il-Funzjonament tal-Unjoni Ewropea, u partikolarment l-Artikolu 207(2) tiegħu,
Wara li kkunsidraw il-proposta tal-Kummissjoni Ewropea,
Wara li l-abbozz tal-att leġiżlattiv intbagħat lill-parlamenti nazzjonali,
Filwaqt li jaġixxu skont il-proċedura leġiżlattiva ordinarja,
Billi:
(1)	Wara l-ħruġ tar-Renju Unit mill-Unjoni, l-Unjoni u r-Renju Unit innotifikaw lill-Membri l-oħra tal-Organizzazzjoni Dinjija tal-Kummerċ (WTO) li l-livell attwali tagħhom ta’ aċċess għas-suq se jinżamm iżda se jitqassam rispettivament bejn l-Unjoni u r-Renju Unit. Il-metodoloġija għal dan it-tqassim, kif ukoll il-volumi l-ġodda tal-UE-27, huma stabbiliti fir-Regolament (UE) 2019/216 tal-Parlament Ewropew u tal-Kunsill[footnoteRef:1]. [1: 	Ir-Regolament (UE) 2019/216 tal-Parlament Ewropew u tal-Kunsill tat-30 ta’ Jannar 2019 dwar it-tqassim tal-kwoti tariffarji inklużi fl-iskeda tad-WTO tal-Unjoni wara l-ħruġ tar-Renju Unit mill-Unjoni, u li jemenda r-Regolament tal-Kunsill (KE) Nru 32/2000 (ĠU L 38, 8.2.2019, p. 1).] 

(2)	Jenħtieġ li l-kwoti tariffarji tal-Unjoni li mhumiex parti mill-iskeda ta’ konċessjonijiet u impenji ma jitqassmux.
(3)	Ir-Regolament tal-Kunsill (KE) Nru 1149/2002[footnoteRef:2] jiftaħ kwota tariffarja tal-importazzjoni ta’ 1 000 tunnellata ta’ laħam taċ-ċanga ta’ kwalita għolja, frisk, imkessaħ jew iffriżat. Minkejja li ma kinitx parti mill-iskeda tad-WTO tal-Unjoni, din il-kwota tariffarja ġiet imqassma żbaljatament bir-Regolament (UE) 2019/216, u b’hekk tnaqqas il-volum tagħha bl-applikazzjoni mill-1 ta’ Jannar 2021. Jenħtieġ li jerġa’ jinkiseb il-volum oriġinali ta’ dik il-kwota tariffarja. [2: 	Ir-Regolament tal-Kunsill (KE) Nru 1149/2002 tas-27 ta’ Ġunju 2002 li jiftaħ kwota awtonoma għall-importazzjonijiet ta’ laħam taċ-ċanga ta’ kwalità għolja (ĠU L 170, 29.6.2002, p. 13).] 

(4)	Għaldaqstant, jenħtieġ li r-Regolament (UE) 2019/216 jiġi emendat skont dan,
ADOTTAW DAN IR-REGOLAMENT:
Artikolu 1
Fl-Anness, il-Parti A, tar-Regolament (UE) 2019/216, titħassar ir-ringiela relatata man-numru tal-ordni 094455 (Laħam ta’ kwalità għolja tal-annimali bovini, frisk, imkessaħ jew iffriżat mill-Paragwaj).
Artikolu 2
Dan ir-Regolament għandu jidħol fis-seħħ fis-seba’ jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell,
Għall-Parlament Ewropew	Għall-Kunsill
Il-President	Il-President

